钦定古今图书集成/明伦汇编/官常典/第776卷 > 孔严
## 钦定古今图书集成/明伦汇编/官常典/第776卷 > 孔严

按《晋书孔愉传》：“愉从子严，字彭祖。祖父奕，全椒令。明
察过人。时有遗其酒者，始提入门，奕遥呵之曰：‘人饷
吾两罂酒，其一何故非也’？检视之，其一果是水。或问
奕何以知之？笑曰：‘酒重水轻，提酒者，手有轻重之异
故耳。在官有惠化。及卒，市人若丧慈亲焉。父伦，黄门
郎。严少仕州郡，历司徒掾，尚书殿中郎。殷浩临扬州’”，
请为别驾，迁尚书左丞。时朝廷崇树浩以抗拟桓温，
温深以不平。浩又引接荒人，谋立功于阃外。严言于
浩曰：“当今时事艰难，可谓百六之运，使君屈已应务，
属当其会。圣怀所以日昃匪懈，临朝斤斤，每欲深根
固本，静边宁国耳，亦岂至私哉！而处任者所至不同，
所见各异，人口云云，无所不至。顷来”天时人情，良可
寒心。古人为政，防人之口，甚于防川。间日侍坐，亦已
粗申所怀，不审竟当何以镇之？《老子》云：“夫惟不争，则
万物不能与之争。”此言不可不察也。愚意故谓朝廷
宜更明授任之方，韩、彭可专征伐，萧、曹守管籥，内外
之任，各有攸司。深思廉、蔺屈申之道，平、勃相和之义，
令婉然通顺，人无间“言，然后乃可保大定功，平济天
下也。又观顷日降附之徒，皆人面兽心，贪而无亲，难
以感义，而聚著都邑，杂处人间，使君常疲圣体以接
之，虚府库以拯之，足以疑惑视听耳。”浩深纳之。及哀
帝践阼，议所承统，时多异议。严与丹阳尹庾龢议曰：
“顺本居正，亲亲不可夺，宜继成皇帝。”诸儒咸以严议
为长，竟从之。隆和元年，诏曰：“天文失度，太史虽有祈
禳之事，犹衅眚屡彰。今欲依鸿祀之制，于太极殿前
庭亲执虔肃。”严谏曰：“鸿祀虽出《尚书大传》，先儒所不
究。历代莫之兴，承天接神，岂可以疑殆行事乎？天道
无亲，唯德是辅。陛下祇顺恭敬，留心兆庶，可以消灾
复异，皆已蹈而行之，德合神明，丘祷久矣，岂须屈万
乘之尊，修杂祀之事！君举必书，可不慎欤！”帝嘉之而
止。以为扬州大中正，严不就。有司奏免，诏特以侯领
尚书。时东海王奕求海盐、钱塘以水牛牵埭税取钱
直，帝初从之，严谏乃止。初，帝或施私恩，以钱帛赐左
右。严又启：诸所别赐及给厨食，皆应减省。帝曰：“左右
多困乏，故有所赐，今通断之。又厨膳宜有减彻。”思详
具闻，严多所匡益。太和中，拜吴兴太守，加秩中二千
石。善于宰牧，甚得人和。馀杭妇人经年荒，卖其子以
活夫之兄子。武康有兄弟二人，妻各有孕，弟远行未
反，遇荒岁不能两全，弃其子而活弟子。严并褒荐之。
又甄赏才能之士，论者美焉。五年，以疾去职，卒于家。
三子：道民，宣城内史；静民，散骑常侍；福民，太子洗马，
皆为孙恩所害。